**Jari Matti Jääskeläinen** (s. 23. elokuuta 1981 Jyväskylä) on suomalainen entinen jääkiekkoilija. Hän edusti koko uransa ajan SM-liigajoukkue JYPiä, lukuun ottamatta kautta 2002–2003 Mestis-joukkue Kokkolan Hermeksessä. Jääskeläinen pelasi JYPin SM-liigajoukkueessa yhteensä 555 runkosarjaottelua tehopistein 45+75=120 ja keräten 294 jäähyminuuttia sekä 63 playoff-ottelua tehopistein 8+4=12 ja keräten 30 jäähyminuuttia. Jääskeläinen on JYPin seurahistorian kolmanneksi eniten runkosarjaotteluita (555) pelannut pelaaja.

Pelityyli
---------

Jääskeläisen vahvuuksiin kuului monipuolisuus, kulma- ja maalinedustapelaaminen, kontaktipeli ja puolustaminen. Voimahyökkääjän pelityylistään huolimatta hän ei pelannut kuitenkaan kovin sääntöjenvastaisesti. Jääskeläisen heikkouksiin kuului kiekkollinen peli ja juonikkuuden puute. Hän sai useimmiten vastuuta alivoimalla.

Ura
---

### Seuraura

Jääskeläinen oli JYPin kasvatti. Hän voitti joukkueessa B-nuorten Suomenmestaruuden vuonna 1998 ja SM-hopeaa vuonna 1999. Kaudella 2000–2001 Jääskeläinen oli tehoilla 15+16=31 JYPin A-nuorten toiseksi paras maalintekijä ja kolmanneksi paras pistemies. Hän toimi joukkueen kapteenina ja johdatti JYPin kauden päätteeksi A-nuorten SM-pronssiin. Jääskeläinen teki kauden aikana myös SM-liigadebyyttinsä. Hän pelasi JYPin liigajoukkueessa kahdeksan runkosarjaottelua jääden niissä ilman tehopisteitä.

Kausi 2001–2002 oli Jääskeläisen tulokaskausi SM-liigassa ja se toi hänelle 38 runkosarjaottelussa tehot 3+3=6. Jääskeläisen liigauran avausmaali syntyi 27. syyskuuta 2001 vieraissa Turun Palloseuraa vastaan. Hän ei kuitenkaan sopinut kovin hyvin JYPin silloisen päävalmentajan, Mika Saarisen pelitapaan ja pelasi osan kaudestaan vielä A-nuorissa. Kaudeksi 2002–2003 Jääskeläinen siirtyi Mestis-joukkue Kokkolan Hermekseen. Kausi on hänelle tähän mennessä ainoa JYPin ulkopuolella vietetty. Jääskeläisen kausi jäi kuitenkin rikkonaiseksi loukkaantumisten takia.

Kaudeksi 2003–2004 Jääskeläinen palasi JYPiin. Hän pelasi ensimmäisen kokonaisen kautensa SM-liigassa tehden 55 runkosarja- ja kahdessa playoff-ottelussa tehot 1+10=11. Jääskeläinen sai alkukaudella vastuuta JYPin ykkösketjusta asti, mutta hänen roolinsa vakiintui loppukaudesta alemmissa ketjuissa. Jääskeläisen ensimmäinen pudotuspelimaali SM-liigassa syntyi hyvään saumaan keväällä 2005, jolloin hän teki 12. maaliskuuta 2005 JYPin 6–4-voittoon päättyneen ensimmäisen "Villi kortti" -kierroksen ottelun voittomaalin alivoimalla Tapparaa vastaan ja sai ottelussa myös yhden syöttöpisteen. Jääskeläinen palkittiin ottelun *Ilta-Sanomien* kahden tähden tähtipelaajana. Hän jatkoi vuosina 2004 ja 2005 sopimustaan JYPin kanssa vuosi kerrallaan, mutta huhtikuussa 2006 Jääskeläinen teki joukkueen kanssa kaksivuotisen jatkosopimuksen.

Jääskeläinen teki kaudella 2006–2007 SM-liigan yhden kauden piste-ennätyksensä tehoilla 4+14=18. Hän pääsi pelaamaan kautensa isoksi osaksi joukkueen ykkösketjussa Juha-Pekka Hytösen rinnalla. Sittemmin Jääskeläinen on jatkanut kuitenkin tutuissa alempien ketjujen rooleissaan. Kauden 2008–2009 päätteeksi hän voitti Suomenmestaruuden. Tammikuussa 2009 Jääskeläinen teki kaksivuotisen jatkosopimuksen JYPin kanssa. Kauden 2009–2010 päätteeksi hän voitti SM-pronssia ja kauden 2011–2012 päätteeksi Suomenmestaruuden. Kausi 2012–2013 Jääskeläisellä päättyi alavartalovammaan jo tammikuussa 2013. Hän voitti kauden päätteeksi SM-pronssia. Helmikuussa 2013 Jääskeläinen teki vuoden mittaisen jatkosopimuksen JYPin kanssa.

Jääskeläisen tammikuussa 2013 saaman polvivamman kuntoutus jatkui aina syyskaudelle 2013–2014 alkuun saakka, kunnes marraskuussa 2013 hänen uransa todettiin päättyneeksi.

### Maajoukkueura

Jääskeläinen edusti Suomea kolmessa A-maaottelussa vuoden 2009 Česká Pojišťovna Cupissa. Hän teki A-maajoukkuedebyyttinsä näin ollen turnauksen avausottelussa 2. syyskuuta 2009 Karlovy Varyssa isäntäjoukkue Tšekkiä vastaan.

Muuta
-----

Jääskeläisen pikkuveli Juha pelasi JYPissä SM-liigaa kausina 2004–2006. Jääskeläinen avioitui Mirkka Torikan kanssa syksyllä 2019.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2000–2001 | JYP | SM-liiga | 8 | 0 | 0 | 0 | 4 | – | – | – | – | – |
| 2001–2002 | JYP | SM-liiga | 38 | 3 | 3 | 6 | 10 | – | – | – | – | – |
| 2002–2003 | Hermes | Mestis | 37 | 9 | 8 | 17 | 34 | 3 | 1 | 0 | 1 | 2 |
| 2003–2004 | JYP | SM-liiga | 55 | 1 | 10 | 11 | 28 | 2 | 0 | 0 | 0 | 0 |
| 2004–2005 | JYP | SM-liiga | 55 | 5 | 6 | 11 | 36 | 3 | 1 | 1 | 2 | 2 |
| 2005–2006 | JYP | SM-liiga | 41 | 7 | 5 | 12 | 48 | 3 | 1 | 0 | 1 | 4 |
| 2006–2007 | JYP | SM-liiga | 46 | 4 | 14 | 18 | 26 | – | – | – | – | – |
| 2007–2008 | JYP | SM-liiga | 52 | 1 | 9 | 10 | 18 | 6 | 0 | 1 | 1 | 2 |
| 2008–2009 | JYP | SM-liiga | 57 | 7 | 4 | 11 | 16 | 15 | 4 | 1 | 5 | 4 | Kanada-malja |
| 2009–2010 | JYP | SM-liiga | 55 | 6 | 8 | 14 | 32 | 14 | 0 | 0 | 0 | 6 |
| 2010–2011 | JYP | SM-liiga | 50 | 5 | 9 | 14 | 20 | 8 | 1 | 1 | 2 | 4 |
| 2011–2012 | JYP | SM-liiga | 56 | 2 | 4 | 6 | 30 | 12 | 1 | 0 | 1 | 8 | Kanada-malja |
| 2012–2013 | JYP | SM-liiga | 42 | 4 | 3 | 7 | 26 | – | – | – | – | – |
| 12 kautta | yhteensä | SM-liiga | 555 | 45 | 75 | 120 | 294 | 62 | 8 | 4 | 12 | 30 |

Lähteet
-------

* Jari Jääskeläinen The Internet Hockey Databasessa (englanniksi)
* Jari Jääskeläinen Eurohockey-sivustolla (englanniksi)
* Jari Jääskeläinen *Elite Prospects*. Everysport Media Group AB.  (englanniksi)

### Viitteet

1. ↑
2. ↑  Elite Prospects – All-Time Stats for JYP
3. ↑  Jari Jääskeläinen – JYP – SM-LIIGA – Jatkoaika.com – Kaikki jääkiekosta (Arkistoitu – Internet Archive)
4. 1 2 3  EliteProspects
5. ↑  Helminen, Antti: JYPin pelaaja-arvostelut: kausi 2000–01  4.4.2001. Jatkoaika.com. Viitattu 8.1.2013.
6. ↑  Tilastot – Liiga  27.9.2001. Liiga. Viitattu 8.1.2013.
7. ↑  Helminen, Antti: JYPin pelaaja-arvostelut 2001–2002  24.5.2002. Jatkoaika.com. Viitattu 8.1.2013.
8. ↑  Hermes julkisti joukkueensa – tavoitteena mestaruus  12.7.2002. Jatkoaika.com. Viitattu 8.1.2013.
9. 1 2  JYPiin uusia pelaajia  10.4.2003. Jatkoaika.com. Viitattu 8.1.2013.
10. ↑  Lytsy, Santtu; Mattlar, Mikko: JYPin pelaaja-arviot kaudesta 2003–04  18.5.2004. Jatkoaika.com. Viitattu 8.1.2013.
11. ↑  Raportti - SM-liiga  12.3.2005. SM-liiga. Viitattu 8.1.2013.
12. ↑  Tilastot – Liiga  12.3.2005. Liiga. Viitattu 8.1.2013.
13. ↑  JYPille runsaasti uusia sopimuspelaajia  11.4.2006. Jatkoaika.com. Viitattu 8.1.2013.
14. ↑  Hienola, Eriikka (toim.); Nieminen, Janne; Ritvos, Salla; Lytsy, Santtu: Missiopelaajat suurennuslasin alla  21.3.2007. Jatkoaika.com. Viitattu 8.1.2013.
15. ↑  JYPille jatkosopimuksia  9.1.2009. Jatkoaika.com. Viitattu 8.1.2013.
16. ↑  Jääskeläisen kausi päätökseen, Boyce mukana torstaina  30.1.2013. Jatkoaika.com. Viitattu 30.5.2013.
17. ↑  Harri Laurila JYPin valmennustiimiin  14.2.2013. Jatkoaika.com. Viitattu 30.5.2013.
18. ↑  Jari Jääskeläisen kiekkoura ohitse  4.12.2013. Jatkoaika.com. Viitattu 4.12.2013.
19. ↑  Linda Lietsala: Sami Kurosen entinen naisystävä Mirkka Torikka virallisti suhteensa ex-kiekkoilija Jari Jääskeläiseen: "Sanoin tahdon" *Ilta-Sanomat*.  5.11.2019. Viitattu 5.11.2019.